《寿总宪袁聚霞翁八十一》
明代·邓云霄

南极星连牛女近，东莱山涌渤溟长。羊城昔号神仙窟，桂水今开翰墨场。

既邻勾漏烟云杪，又接罗浮紫翠旁。水碧沙明相映秀，地灵人杰互呈祥。

崧岳降神来上界，岁星谪籍在南方。霞标远纵天中步，蟾阙先攀月里香。

作宰和风吹麦秀，行春雊雉集柔桑。露盈百里栽花满，云起双凫逼汉翔。

听讼棠阴思召伯，埋轮都下惮张纲。骢散五花鸣玉勒，冠高一角耸神羊。

直气人传殿上虎，威声先走道旁狼。回天大力垂青史，焚草高斋挂皂囊。

官有转移仍服豸，台分内外总飞霜。辕门鼓角声偏壮，玉帐旌旗气倍扬。

挥斧将坛催插羽，提兵蛮部促擒王。曾闻归燕巢林木，重见衣鸿足稻粱。

氛祲万山消瘴疠，妖星千里落锋铓。吉甫文臣兼武备，伏波辟土更开疆。

荆楚藩篱撑半壁，滇黔衽席倚全匡。军中韩范收犀甲，沼上夔龙待雁行。

屹屹擎天标玉柱，迢迢渡海架金梁。谁云薏苡为怀宝？顿忆莼鲈返故乡。

侯印未酬班定远，丰碑空纪杜当阳。囊俸只留田种福，籯金还置墨为庄。

诸郎各振青云翮，老子宜开绿野堂。白发双吹鸣凤管，碧溪独敞卧龙冈。

种成花柳如韦曲，植就蘅兰类楚湘。贺燕几回翔舞袖，迁莺百啭巧调簧。

翚飞杰阁遥侵汉，尘隔仙居若望洋。半掩筠帘烟外榭，轻摇桂楫月中航。

烂柯对客频敲局，垂饵临溪或钓璜。报道蒲轮征宿老，宜登枫陛辅新皇。

非缘白鹤能留驾，为厌红尘懒束装。小草出山嗤孟浪，古松幽壑保贞刚。

时礼空王翻贝叶，静看仙箓检砂床。香粳屡施斋僧饭，明水频供浴佛汤。

閒戴星冠裁月帔，更烧丹灶构瑶房。熊经浩气随流转，龟息元神谨伏藏。

奼女黄婆供仆役，交梨火枣作糇粮。金茎细咽三天露，石涧冥搜九节菖。

不向马鞍矜矍铄，任持鸠杖纵徜徉。丹田默扇阴阳炭，银海长悬日月光。

举世趋炎何翕赫，闭关却扫自清凉。眼空震旦三千界，年过磻溪八十强。

景属三春春正好，历逢六日日维良。明堂新布青阳令，养老应分紫府浆。

牛酒赐餔欢乐岁，金鸡颁赦遍遐荒。莱衣喜动家庭庆，嵩祝欣逢国祚昌。

寿祖已看三代具，弄孙未觉百年忙。谢家宝树春逾茂，王氏高槐晚更芳。

纳履称觞皆剑佩，趋庭触目尽琳琅。杯里影摇红琥珀，池中彩映紫鸳鸯。

长鲸泻酒谁能竭？大枣如瓜倘许尝。南飞奏笛风偏细，北斗低檐夜未央。

醉把兕觥浮太白，好倾银汉入流黄。双鹤能将三秀草，九仙仍献六铢裳。

华筵自足酬芳岁，新曲还应奏乐章。下里惭予声轧茁，擅场有客韵琅锵。

丹砂服剩分鸡犬，芝盖持随跨凤凰。愿向琼台称小史，共登员峤看桑沧。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。